Lynladere blæser skadelige partikler ud i luften

Et forskerhold fra University of California, UCLA, har opdaget, at luften omkring lynladestationer indeholder markant flere skadelige partikler end andre steder i byen. Målingerne viste, at koncentrationen af de ultrafine partikler, kendt som PM2.5, kunne være helt op til tre gange højere end ved almindelige byområder uden ladestandere.

Forklaringen skal findes i selve teknikken bag lynladning. For at holde de store strømskabe kølige, er de udstyret med kraftige blæsere. Og når de går i gang, hvirvler de støv og mikropartikler op fra både omgivelserne og kabinetternes indre. Dermed ender partiklerne i luften – og til sidst i vores lunger.

Det er altså ikke selve ladestationen, der frigiver partikler – men den hvirvler de partikler op, som er efterladt på jorden, eksempelvis bremse- og dækpartikler.

”De her bittesmå partikler kan bevæge sig dybt ned i lungerne og endda videre ind i blodbanen. Det kan give alvorlige helbredsproblemer som hjerte- eller lungesygdom,” siger professor Michael Jerrett fra UCLA’s afdeling for miljøsundhed i en rapport.

Studiet er det første af sin slags og omfatter målinger ved 50 lynladestationer fordelt over hele Los Angeles. Til sammenligning målte forskerne også ved tankstationer og andre byområder uden elbilladere. Mens de ”rene” byområder lå på 3,6 til 12,4 mikrogram partikler pr. kubikmeter, toppede målingerne ved ladestationerne helt oppe på 39 mikrogram.

Hvad med Danmark?

Danske lynladestationer bruger den samme type køleteknologi, så i princippet kan problemet også findes her. Forskellen er, at mange af de danske stationer er placeret langs motorveje og på åbne rastepladser, hvor vinden hurtigt kan sprede partiklerne. Det mindsker risikoen for lokal ophobning sammenlignet med storbyer som Los Angeles, hvor ladestandere ofte står i tætbebyggede områder. Der findes dog endnu ingen danske studier, så det er uvist, hvor stort problemet reelt er herhjemme.

Forskerne peger på, at forbedrede filtreringssystemer i køleanlæggene kan være en delvis løsning. Men indtil da anbefaler de, at man går væk fra bilen – og lynladeren – mens den lader.

Fakta: PM2.5-niveauer i Danmark

Byområder i København: Typisk 8–15 mikrogram pr. kubikmeter.

Landdistrikter: Ned til 4–6 mikrogram pr. kubikmeter.

WHO’s grænseværdi: 5 mikrogram i årligt gennemsnit.

Målinger ved UCLA’s ladestationer: Op til 39 mikrogram pr. kubikmeter.

(Kilde: DCE – Nationalt Center for Miljø og Energi, WHO, UCLA)

Lynladere blæser skadelige partikler ud i luften