Første Mercedes-lynladestationer tændes til oktober

Tesla har det. Nio har det. Audi og Renault er i gang. Egne ladenetværk er i høj kurs hos elbilproducenterne og nu følger også Mercedes med. Til oktober åbner tyskerne deres første lynladestationer. Mere end 2.000 ladepunkter skal være i drift inden udgangen af 2024.

Netværket er døbt Mercedes-Benz High-Power Charging Network og det skal være globalt. I oktober vil lynladestationer blive sat i drift i Atlanta (USA), Chengdu (Kina) og Mannheim (Tyskland). På den lange bane er det ambitionen at have mindst 2.000 lynladestationer med tilsammen mere end 10.000 ladepunkter i drift inden udgangen af årtiet.

Stationerne vil blive placeret i hovedtrafikområder og hos udvalgte Mercedes-Benz-forhandlere, og det vil desuden være muligt at købe drikkevarer, snacks samt benytte toiletfaciliteter, mens man oplader.

Lynladestationerne vil, afhængigt af lokation, tilbyde ladestyrker på op til 400 kilowatt.

Mercedes’ lynladestatoner får en ladeeffekt på op til 400 kW.

Mercedes vil åbne stationerne for alle bilmærker, men, lige som hos Audi, forkæles man hvis man kører i selskabets egne biler. For eksempel muligheden for at forhåndsreservere en ladestander via Mercedes-Benz me Charge og således undgå ventetider.

De nye lynladestationer vil også tilbyde Plug & Charge, som gør det muligt for Mercedes-Benz-brugere at aktivere opladningen og betalingsprocessen ved blot at tilslutte ladekablet til bilen.

Det vides ikke om og hvornår Mercedes-Benz High-Power Charging Network rammer Danmark.

Første Mercedes-lynladestationer tændes til oktober