Norlys tænder for 7 nye ladestik hver eneste dag

Der er tryk på kablerne hos Norlys. Energi- og teleselskabet har i år opsat knap syv nye ladestik hver dag – og det kan mærkes. På bare ni måneder er 1.918 nye ladeudtag blevet føjet til landets stadig voksende ladenetværk.

For de danske elbilister betyder det én ting: Det bliver nemmere og nemmere at finde strøm på farten.

– Hvis vi skal nå i mål med den grønne omstilling, er det afgørende, at Danmark i højere grad kører på el end benzin og diesel. Derfor skal vi hele tiden udvide og udvikle vores tilbud, så det bliver så attraktivt som overhovedet muligt, og danskerne føler sig trygge ved at tage springet og skifte til elbil, siger Ellen Trolle, der er direktør i Norlys’ ladeforretning.

De nye stationer findes overalt – fra Burger King og McDonald’s til Dagrofa og Plantorama – og spænder fra almindelige 22 kW-ladere til de kraftigste lynladere på markedet.

Lynladere skyder op som aldrig før

Norlys har ikke bare øget antallet af ladestandere – de opgraderer også ladeeffekten. Med 396 lynladeudtag allerede i drift i år har selskabet overgået hele 2024’s resultat. Og flere er på vej, loves det. Lynladerne leverer op til 400 kW, nok til at give kompatible elbiler 300 kilometer på et kvarter.

I alt kan elbilister nu lade mere end 8.200 steder i Danmark via Norlys’ netværk – og selskabet regner med at runde 9.000 inden årets udgang. Her en oversigt over, hvor de nye ladestik er blevet tændt:

Region | Samlet antal nye ladeudtag
Region Hovedstaden | 525
Region Sjælland | 227
Region Syddanmark | 495
Region Midtjylland | 291
Region Nordjylland | 376

Det er godt nyt i en tid, hvor syv ud af ti nye biler i Danmark er elektriske. Med Norlys’ tempo betyder det, at der hver eneste dag dukker nye prikker op på kortet – og at frygten for at løbe tør for strøm bliver lidt mindre for hver uge, der går.

Norlys tænder for 7 nye ladestik hver eneste dag